તામિલમાં બનાવેલી ફિલ્મને આટલો સરસ આવકારો મળ્યો એટલે મય્યપનને તેલુગુમાં આ ફિલ્મ બનાવવાનો વિચાર આવ્યો. દિગ્દર્શકો, સંગીતકાર એના એ જ રહ્યા. કલાકારોમાં કુટ્ટી પદ્મિની ફરીથી લેવાઈ અને માંતાના પાત્ર માટે જમુના પણ ફરી લેવાઈ. કમનસીબે આ ફિલ્મ ચાલી નહિ. જરાય હતોત્સાહ થયા વગર મય્યપને હિન્દીમાં આ ફિલ્મ બનાવવાનું એલાન કર્યું. 1967માં આ ફિલ્મ પ્રદર્શિત થઇ, ‘દો કલીયાં” ના નામે. માની ભૂમિકા માલા સિંહાએ ભજવી, પિતાની ભૂમિકામાં હતા બિશ્વજીત. જોડકી દીકરીના પાત્ર માટે મય્યપનની ઈચ્છા તો ફરીથી કુટ્ટી પદ્મિનીને લેવાની હતી પણ પંડિત મુખરામ શર્મા જે હિન્દી સંસ્કરણમાં સંવાદો લખી રહ્યા હતા તેમણે મય્યપનને એમ કહીને વાર્યા કે એ હવે બહુ મોટી લાગે છે એટલે આ પાત્રમાં નહિ ચાલે એટલે બેબી સોનિયાને લેવામાં આવી. આ બેબી સોનિયા આગળ જતા નીતુ સિંહને નામે ઓળખાઈ ને હિન્દી ફિલ્મોની સફળ અભિનેત્રી બની. આ ફિલ્મમાં રવિનું સંગીત હતું. તેના બે ગીતો બહુ લોકપ્રિય થયેલા. એક તો ‘બચ્ચે મન કે સચ્ચે' અને બીજું ‘તુમ્હારી નઝર કયું ખફા હો ગયી'. જાણીતા હાસ્ય અભનેતા ઓમપ્રકાશ અને મહેમૂદની પણ આમાં મહત્વની ભૂમિકા હતી. મય્યપનનું આ સાહસ સફળ નીવડ્યું ને ટિકિટબારી પર આ ફિલ્મે ટંકશાળ પાડી.